কেন্দ্রীয় নিরাপত্তা পাচ্ছেন হুমায়ুন কবীর

কলকাতা: ভরতপুরের বিধায়ক হুমায়ুন কবীর (Humayun Kabir) কেন্দ্রীয় নিরাপত্তা পেতে পারেন, তবে তার সম্পূর্ণ খরচ বহন করতে হবে তাঁকেই। সোমবার এই নির্দেশই দিল কলকাতা হাইকোর্ট (Calcutta High Court)। বিচারপতি শুভ্রা ঘোষের এজলাসে মামলার শুনানি শেষে জানানো হয়েছে, আগামী দু’সপ্তাহের মধ্যে কেন্দ্রীয় স্বরাষ্ট্র মন্ত্রকের কাছে আনুষ্ঠানিকভাবে আবেদন জানাতে হবে হুমায়ুন কবীরকে।

গত কয়েকদিন আগেই দলবিরোধী কাজের অভিযোগে ভরতপুরের বিধায়ক হুমায়ুন কবীরকে সাসপেন্ড করে তৃণমূল কংগ্রেস (TMC)। সাসপেনশনের পর থেকেই তিনি প্রাণনাশের হুমকি পাচ্ছেন বলে দাবি করেন বিধায়ক। অভিযোগ, একাধিক জায়গায় তাঁকে বিক্ষোভের মুখেও পড়তে হয়েছে। এর পাশাপাশি তাঁর নিরাপত্তায় থাকা রাজ্য পুলিশের এক কর্মীর সঙ্গে বিধায়ক-পুত্রের বিবাদ ঘিরেও বিতর্ক তৈরি হয়। এই পরিস্থিতিতে নিজের নিরাপত্তা নিয়ে উদ্বেগ প্রকাশ করে কেন্দ্রীয় বাহিনীর নিরাপত্তা চেয়ে কলকাতা হাই কোর্টের দ্বারস্থ হন হুমায়ুন কবীর।

আরও পড়ুন: পর্ণশ্রীতে বৃদ্ধাকে খুনের অভিযোগ, আয়ার হাতেই মৃত্যু!

এই মামলায় এর আগে কেন্দ্রের কাছে জবাব তলব করেছিল হাই কোর্ট। সোমবার ফের মামলাটি শুনানির জন্য ওঠে। শুনানিতে হুমায়ুন কবীরের আইনজীবী সওয়াল করেন, বিধায়ক হিসেবে বর্তমানে যে নিরাপত্তা তিনি পাচ্ছেন, তা পর্যাপ্ত নয়। তাঁর উপর হুমকির মাত্রা বিবেচনা করে কেন্দ্রীয় বাহিনীর নিরাপত্তা প্রয়োজন বলে আদালতে দাবি করা হয়।

দীর্ঘ শুনানি শেষে বিচারপতি শুভ্রা ঘোষ নির্দেশ দেন, হুমায়ুন কবীর চাইলে কেন্দ্রীয় নিরাপত্তার জন্য স্বরাষ্ট্র মন্ত্রকের কাছে আবেদন করতে পারবেন। তবে কেন্দ্র যদি জেড বা ওয়াই—যে কোনও ক্যাটেগরির নিরাপত্তাই মঞ্জুর করে, তার খরচ রাজ্য নয়, সম্পূর্ণভাবে বিধায়ককেই বহন করতে হবে।

এই নির্দেশের ফলে হুমায়ুন কবীর কেন্দ্রীয় নিরাপত্তা পাওয়ার পথ পেলেও, সেই নিরাপত্তার আর্থিক দায় তাঁর নিজের উপরই থাকল। রাজনৈতিক মহলে এই নির্দেশ ঘিরে ইতিমধ্যেই আলোচনা শুরু হয়েছে।